पंचकूला में पुलिस जो प्लान कर रही थी, राम-रहीम के 7 कमांडो को सब पता चल रहा था

पंचकूला. बलात्कारी बाबा गुरमीत राम-रहीम को भगाने की साजिश गहरी और वेल प्लान्ड थी। 25 अगस्त को पंचकूला में दंगा भड़कने से पहले और बाद में पुलिस जो भी प्लान कर रही थी, उसके पल-पल की खबर बाबा के सिक्युरिटी में लगे हरियाणा पुलिस के कमांडोज को थी। बाबा ने लाल रंग का सूटकेस दिखाकर कमांडोज को इशारा किया था, जिसके बाद कमांडोज ने सपोर्टरों को कॉल कर दंगा कराने की साजिश पर काम करने के लिए कहा। सिक्युरिटी में तैनात 7 कमांडोज को पुलिस ने गिरफ्तार किया था। रिमांड में उनसे पूछताछ के दौरान यह चौंकाने वाला खुलासा हुआ है। बाबा की गाड़ी में थे सरकारी वायरलेस हैंडसेट...

- राम-रहीम की जैमर गाड़ी में सरकारी वायरलेस हैंडसेट मौजूद थे। पुलिस तीन सिग्नलों पर बात करके आपस में जो भी प्लान कर रही थी, वो मैसेज बाहर इन कमांडोज तक पहुंच रहे थे। बाबा की जैमर गाड़ी से मिले वायरलेस सेट हरियाणा पुलिस के हैं। अब इस पर आईटी एक्ट के तहत केस दर्ज किया गया है। पूछताछ में पता चला है कि पुलिस जो भी प्लान कर रही थी, वो सभी मैसेज बाबा की सिक्युरिटी में लगे जवानों तक पहुंच रहे थे। इसी वजह से राम-रहीम के समर्थकों की गाड़ियों को काफी देर बाद पकड़ा जा सका था, क्योंकि समर्थक जानते थे कि पुलिस किस दिशा में जा रही है।

- पूछताछ में कमांडोज ने बताया है कि बाबा ने लाल रंग का सूटकेस दिखाकर उनको इशारा किया था, जिसके बाद कमांडोज ने कॉल कर दंगा कराने की साजिश पर काम करने के लिए कहा। बवाल शुरू हुआ तो पुलिस के मैसेज फ्लैश हुए, कि फोर्स कहां भेजनी है। ये सभी मैसेज बाबा का दस्ता भी सुन रहा था, जो उसे भगाने की प्लानिंग से आया था। इसके बाद इस दस्ते ने बाबा को छुड़वाने के लिए आईपीएस अधिकारी से हाथापाई की थी।

हनीप्रीत का नाम लेकर कुछ भी बोलना आदेश होता था

- एसआईटी के सामने पूछताछ में सुरेंद्र धीमान इंसा ने बताया है कि बाबा के सबसे करीबियों में हनीप्रीत का नाम है। हनीप्रीत का नाम लेकर कुछ भी बोला जाए, वो आदेश ही होता था। उस बात को वेरिफाई करने की इजाजत किसी को नहीं थी। हनीप्रीत पर अन्य साध्वियों की तर्ज पर कोई पाबंदी नहीं होती थी, वो कहीं भी आ-जा सकती थी। धीमान ने कबूला है कि जब से बाबा के केस में तेजी आई, तब से उसकी ड्यूटी पंचकूला में कोर्ट के आसपास लगाई गई थी। एक वॉट्सएप ग्रुप बनाया गया था, जहां सारी बातें शेयर की जा रही थीं, चाहे किसी की रेकी करवानी हो या फिर कोई और प्लान।

दंगा भड़काने वाले बाकी आरोपियों को कौन पकड़ रहा है?

- दंगा भड़काने के आरोपी सुरेंद्र धीमान ने सरेंडर कर दिया है, लेकिन बाकी 4 आरोपियों को पंचकूला पुलिस अब तक नहीं पकड़ सकी है। क्राइम ब्रांच की टीमें शुक्रवार को भी पंचकूला में ही मौजूद थीं। बड़ा सवाल ये है कि आखिर बाकी आरोपियों को पकड़ने कौन सी टीम जा रही है। पुलिस ने सुरेंद्र के अलावा, आदित्य इंसा, दिलावर इंसा, पवन इंसा, मोहिंदर इंसा और हरमनप्रीत कौर के खिलाफ भी लुकआउट नोटिस जारी किया है। पंजाब, दिल्ली, यूपी और राजस्थान पुलिस से मदद मांगी गई है। एक टीम को नेपाल बॉर्डर पर भी भेजा गया है। एक एसपी रैंक के ऑफिसर को मॉनिटरिंग की जिम्मेदारी दी गई है। पुलिस कमिश्नर एएस चावला का दावा है कि अलग-अलग टीमें बनाई गई हैं जो इनपुट्स पर काम कर रही हैं।

7 एसआईटी, 100 मामले

- पंचकूला में 7 एसआईटी बनाई गई है। इसमें क्राइम ब्रांच के साथ-साथ सभी एसीपी और डीसीपी की एसआईटी बनाई गई है। सीआईए, एसीपी मुकेश मल्होत्रा, एसीपी ओमप्रकाश, एसीपी मनीष सहगल, एसीपी अजय राणा को अलग-अलग एसआईटी का इंचार्ज बनाया गया है। पुलिस कमिश्नर हर एसआईटी इंचार्ज को अकेले बुलाकर इंस्ट्रक्शन दे रहे हैं। इसकी रिपोर्ट एडीजीपी लॉ एंड ऑर्डर और डीजीपी संधू को दी जा रही है। पुलिस ने अब तक करीब 100 मामले दर्ज किए हैं। उन सभी के आईओ मौके पर जाकर नक्शे बनवा रहे हैं।

शहर की बाउंड्री पर एक्सट्रा पुलिसफोर्स

- पुलिस कमिश्नर के निर्देश पर शुक्रवार को पंचकूला के सभी पुलिस थानों को गश्त करने के लिए कहा गया है। पुलिस लाइन में आई एक्स्ट्रा फोर्स को शहर की बाउंड्री पर नाकेबंदी के लिए कहा गया है। शुक्रवार से एमडीसी में चंडीगढ आईटी पार्क की ओर जाने और आने के रास्ते में, ओल्ड पंचकूला, सेक्टर-20, हरमिलाप नगर एंट्री, इंडस्ट्रियल एरिया पर नाकाबंदी कर तलाशी लेने के लिए कहा गया है।

छूटने लगीं इम्पाउंड गाड़ियां

- 25 अगस्त को हुए दंगे के बाद पंचकूला में कई गाड़ियां इम्पाउंड की गई थीं। लोगों ने गाड़ियों को छुड़वाने की कवायद शुरू कर दी है। लोग अपने व्हीकल्स के डॉक्यूमेंट दिखाकर और फाइन भरकर गाड़ी छुड़वा रहे हैं।